Llíria presenta la seua programació per a celebrar el Dia Internacional de la Dona
02 de març de 2021

La Regidoria d'Igualtat de l'Ajuntament de Llíria ha presentat la programació preparada per a commemorar el Dia Internacional de la Dona, que se celebra el 8 de març. El calendari d'actes ofereix una àmplia varietat d'esdeveniments, que es duran a terme durant tot el mes de març.

El consistori celebrarà, el dia 11 de març a les 18.00 hores, el lliurament de la 6ª edició del Premi Grattia Maximilla. En esta ocasió es reconeixerà, de manera pòstuma, a les quatre dones que van impulsar la vaga de la Fàbrica de Ríos del 2 de juny de 1943. Esta mobilització és considerada com la primera vaga de dones documentada en la Comunitat Valenciana.

L'Ajuntament també ha organitzat una concentració, per al dia 8 de març, en la Plaça de l'Ajuntament. En este acte, on es limitarà l'assistència a una representació institucional d'entitats per a garantir la seguretat i complir amb les mesures sanitàries, es procedirà a la lectura d'un manifest per a reivindicar el paper de la dona treballadora.

Un altre dels esdeveniments protagonistes del mes de març serà el Preolímpic d'Handbol Femení, que tindrà lloc en el Pavelló del Pla de l’Arc entre els dies 19 i 21 de març, on la selecció espanyola es jugarà el seu bitllet als JJOO de Tòquio 2021 enfront de Suècia, l'Argentina i el Senegal.

La programació també oferirà a la ciutadania múltiples esdeveniments culturals al llarg de tot el mes. Llíria Jove realitzarà una exposició en l’Espai Jove per a denunciar la violència contra les dones, així com diverses activitats virtuals a través de les seues xarxes socials. També es realitzaran cursos formatius, com la Màster-Class que impartirà Virginia Martínez sobre ‘Direcció d'Orquestra’ el dia 27 de març en la Banda Primitiva.

I, a més, sent fidel a la tradició musical del municipi, Llíria també celebrarà diferents actes culturals. El teatre de la Unió Musical acollirà dos esdeveniments amb un marcat accent femení. El 5 de març, el Cor de la Generalitat oferirà un concert per a dones i piano a les 19.00 hores. I, el 13 de març a les 18.00 hores, l'espectacle ‘Mujeres en construcción’ recrearà, a través de diferents disciplines artístiques, els grans obstacles que les dones es troben dins d'una societat patriarcal.